FI Euroopan unionin virallinen lehti CE 78/385

(2004/C 78 E/0407)

KIRJALLINEN KYSYMYS E-1763/03

esittäjä(t): Torben Lund (PSE) komissiolle

(28. toukokuuta 2003)

Aihe: Hevosten pitoa koskeva lainsäädäntö Euroopan unionissa, jäsenvaltioissa ja ehdokasmaissa

Viime vuosina on tullut ilmi lukuisia esimerkkejä eläinten huonosta kohtelusta. Joissakin tapauksissa ei ole olemassa eläinten hyvinvoinnin turvaavia lakeja ja toisissa tapauksissa lakeja ei noudateta. Tämä on johtanut aivan liian monissa tapauksissa eläinten törkeään kohteluun. Valitettavasti tämä koskee myös hevosia ja poneja, joita kohdellaan usein kasvatuksen, myynnin ja kuljetuksen aikana erittäin julmasti.

Kysymyksen esittäjä pyytää tämän vuoksi komissiota selvittämään, millaisia hevosten pitoa koskevia sääntöjä Euroopan unionissa, jäsenvaltioissa ja ehdokasvaltioissa on voimassa. Onko komissiolla tietoa tutkimuksista, joissa kerrotaan hevosten ja ponien hyvinvoinnista EU:ssa, jäsenvaltioissa ja ehdokasmaissa, ja mitä uusia hankkeita komissio aikoo panna täytäntöön hevosten ja ponien hyvinvoinnin varmistamiseksi?

David Byrnen komission puolesta antama vastaus

(4. elokuuta 2003)

Tuotantoeläinten suojelua koskevat vähimmäisvaatimukset, joita sovelletaan myös hevoseläimiin vahvistetaan 20. heinäkuuta 1998 annetussa neuvoston direktiivissä 98/58/EY (1). Direktiivin 1 artiklassa suljetaan kuitenkin soveltamisalan ulkopuolelle kilpailuissa, näyttelyissä, kulttuuri- tai urheilutapahtumissa tai vastaavissa toiminnoissa käytettäviksi tarkoitetut eläimet. Lisäksi 26. kesäkuuta 1990 annetussa neuvoston direktiivissä 90/426/ETY (2) eritellään hevoseläinten terveyttä koskevat vaatimukset liikkuvuuden ja kolmansista maista tapahtuvan tuonnin osalta. Yli 50 kilometrin pituisiin hevoseläinten kaupallisiin kuljetuksiin sovelletaan eläinten suojelusta kuljetuksen aikana 19. marraskuuta 1991 annettua neuvoston direktiiviä 91/628/ETY (3), sellaisena kuin se on muutettuna direktiivin 91/628/ETY muuttamisesta 29. kesäkuuta 1995 annetulla direktiivillä 95/29/EY (4).

Jäsenvaltiot voivat soveltaa lisäksi eläinten hyvinvointia koskevaa muuta kansallista lainsäädäntöä. Hevoseläinten hyvinvointia koskevaa yhteisön säännöstöä sovelletaan uudessa jäsenvaltiossa liittymissopimuksen mukaisesti liittymispäivästä alkaen. Komissio valvoo jäsenyyteen valmistautuvissa maissa tarkkaan yhteisön lainsäädännön siirtämistä osaksi kansallista lainsäädäntöä ja lainsäädännön täytäntöönpanoa.

Euroopan komissio on tukenut nykyisestä ja aiemmista tutkimuksen puiteohjelmista useita eläinten hyvinvointiin liittyviä tieteellisiä tutkimushankkeita. Myös eläinten terveyttä ja hyvinvointia käsittelevä tiedekomitea on tarjonnut tieteellistä neuvontaa. Tiedekomitean hiljattain julkaisemassa kertomuksessa ”Welfare of Animals during Transport” käsitellään yksityiskohtaisesti hevoseläinten kuljetuksia. Kertomukseen sisältyy tarkka kirjallisuusluettelo.

Tieteellinen neuvonta tarjoaa vankan perustan lainsäädäntö- ja toimenpide-ehdotusten laatimiselle. Tuleva lainsäädäntöehdotus hevosten ja muiden eläinten suojelusta kuljetuksen aikana on vain yksi esimerkki komission aloitteista hevoseläinten hyvinvoinnin turvaamiseksi.

(1) EYVL L 221, 8.8.1998.

(2) EYVL L 224, 18.8.1990.

(3) EYVL L 340, 11.12.1991.

(4) EYVL L 148, 30.6.1995.